Document ID: 32005L0083

KOMISIJAS DIREKTĪVA 2005/83/EK
(2005. gada 23. novembris),
ar ko nolūkā pielāgot tehnikas attīstībai groza Padomes Direktīvas 72/245/EEK I, VI, VII, VIII, IX un X pielikumu attiecībā uz transportlīdzekļu radiotraucējumiem (elektromagnētisko saderību)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 6. februāra Direktīvu 70/156/EEK par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu (1), un jo īpaši tās 13. panta 2. punkta otro ievilkumu,
ņemot vērā Padomes 1972. gada 20. jūnija Direktīvu 72/245/EEK (2) attiecībā uz transportlīdzekļu radiotraucējumiem (elektromagnētisko saderību), un jo īpaši tās 4. pantu,
tā kā:
(1)
Direktīva 72/245/EEK ir viena no atsevišķajām direktīvām atbilstīgi tipa apstiprinājuma procedūrai, kas noteikta ar Direktīvu 70/156/EEK.
(2)
Elektromagnētiskās saderības prasības un elektrisko un elektronisko iekārtu testēšanas noteikumus pastāvīgi atjaunina ar Starptautiskās Īpašās komitejas radiotraucējumu jautājumos (CISPR) un Starptautiskās Standartizācijas organizācijas (ISO) veiktā standartizācijas darba palīdzību. Tādēļ ar Komisijas Direktīvu 2004/104/EK (3) ar ko groza Direktīvu 72/245/EEK, ieviesa atsauces uz attiecīgo standartu jaunākajos izdevumos izklāstītajām testēšanas procedūrām.
(3)
Kopš Direktīvas 2004/104/EK stāšanās spēkā vairāki standarti aizstāti ar jaunākām versijām, pielāgojot tos tehnikas attīstībai. Tādēļ Direktīvā 72/245/EEK jāatjaunina atsauces uz šiem standartiem.
(4)
Bez tam jāievieš daži redakcionāli labojumi.
(5)
Tādēļ atbilstoši jāgroza Direktīva 72/245/EEK,
IR PIEŅĒMUSI ŠO DIREKTĪVU.
1. pants
Direktīvas 72/245/EEK I, VI, VII, VIII, IX un X pielikumu groza saskaņā ar šīs direktīvas pielikumu.
2. pants
1. Dalībvalstis vēlākais līdz 2006. gada 30. septembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto tiesību aktu noteikumus, kā arī minēto tiesību aktu un šīs direktīvas atbilstības tabulu.
Dalībvalstis piemēro minētos tiesību aktus no 2006. gada 1. oktobra.
Kad dalībvalstis pieņem minētos tiesību aktus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāmas šādas atsauces.
2. Dalībvalstis dara Komisijai zināmus valsts tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2005. gada 23. novembrī

Labels: 7
8
20